钦定古今图书集成/明伦汇编/官常典/第345卷 > 吕景初
## 钦定古今图书集成/明伦汇编/官常典/第345卷 > 吕景初

按《宋史》本传：“景初，字冲之，开封酸枣人。以父荫试秘
书省校书郎。举进士，历汝州推官，改著作佐郎，知夏
阳县，佥书河南府判官，通判并州。高若讷荐为殿中
侍御史。张贵妃薨，有司请依荆王故事，辍视朝五日，
或欲更增日，听上裁。乃增至七日。景初言妃一品，当
辍朝三日。礼官希旨，使恩礼过荆王，不可以示天下。”
妃既追册为皇后，又诏立忌，景初力争，乃罢。时兵冗，
用度乏，景初奏疏曰：“圣人在上，不能无灾，而有救灾
之术。今百姓困穷，国用虚竭，利源已尽，惟有减用度
尔。用度之广，无如养兵。比年召置太多，未加拣汰。若
兵皆勇健，能捍寇敌，竭民膏血以啖之，犹为不可，况
羸疾老怯者，又常过半，徒费粟帛，战则先奔，致勇者
亦相牵以败。当祖宗时，四方割据，中国才百馀州，民
力未完，耕植未广，然用度充足者，兵少故也，而所征
皆克。自数十年来，用数倍之兵，所向必败，以此知兵
在精不在众也。议者屡以为言，陛下不即更者，由大
臣媮安避怨，论事之臣又复缄默，则此弊何时而息
望诏中书、枢密院议”罢招补而汰冗滥，又言：“坐而论
道者，三公也。今辅臣奏事，非留身求罢免，未尝从容
独见以评讲治道，虽愿治如尧、舜，得贤如稷、契，而未
至于治者，抑由此也。愿陛下于辅臣、侍从、台谏之列，
择其忠信通治道者，屡诏而数访之，幸甚！”又与言事
御史马遵、吴中复奏弹梁适与刘宗孟连姻，而宗孟
与冀州富人共商贩，下开封府劾治，所言不实，皆坐
谪。景初通判江宁府，徙知衡州，复召还台。嘉祐初，大
雨水。景初曰：“此阴盛阳微之诫也。”乃上疏称：“商、周之
盛并建同姓，两汉皇子多封大国，有唐宗室出为刺
史，国朝二宗相继尹京，是欲本支盛强，有磐石之安，
则奸雄不敢内窥，而天下有所倚望矣。愿择宗子之
贤者，使得问安侍膳于宫中，以消奸萌，或尹京典郡，
为夹辅之势。”时狄青为枢密使，得士卒心，议者忧其
为变。景初奏疏曰：“天象谪见，妖人讹言，权臣有虚声，
为兵众所附，中外为之恟恟。此机会之际，间不容发。
盖以未立皇子，社稷有此大忧。惟陛下蚤为之计，则
人心不摇，国本固矣。”数诣中书白执政，请出青。文彦
博以青忠谨有素，外言皆小人为之，不足置意。景初
曰：“青虽忠，如众心何？盖为小人无识，则或以致变，大
臣宜为朝廷虑，毋牵闾里恩也。”知制诰刘敞亦论之
甚力，卒出青知陈州。李仲昌以河事败，内遣中人置狱，景初意贾昌朝为之，即言：“事无根原，不出政府，恐
阴邪用此”以中伤善良，乃更遣御史同讯。迁右司谏，
安抚河北。还，奏比部员外郎郑平占籍真定，有田七
百馀顷，因请均其徭役，著《限田令》。以户部员外郎兼
侍御史知杂事，判都水监，改度支副使，迁吏部员外
郎，擢天章阁待制、知谏院，以病，未入谢而卒。